Anmeldelse: Playi Poe the AI Story Bear

Poe the AI Story Bear er en klassisk blød bamse i udseende, men med en teknologisk kerne, der gør den unik. Ved hjælp af kunstig intelligens kan den nemlig opdigte og fortælle historier og eventyr – og det endda på dansk.

Bamsen har allerede gået sin sejrsgang i USA og nu er den så også kommet til Danmark. Vi har haft Poe på besøg på redaktion i et par uger.

Bamsen har et klassisk og indbydende design, der kombinerer nostalgi med moderne funktioner som en synkroniseret mund, der bevæger sig, mens historierne fortælles. Det er et plus og er med til at gøre oplevelsen mere levende.

Videoeksempel med Poe’s metalliske stemme.

Grundlæggende er Poe egentlig bare en Bluetooth-højttaler, der er pakket ind i en bamse. Den nødvendige tilslutning til en app for at kunne udnytte alle funktioner kan dog være en barriere, især for mindre teknologivante forældre. Til tider virker bamsens funktionalitet også besværlig, da Bluetooth-forbindelsen mellem bamsen og enheden ikke altid er stabil.

Højttaleren i bamsen er heller ikke verdens bedste kvalitet. Det trækker fra i oplevelsen, at stemmen lyder ret metallisk. Men fair nok, produktet koster altså også kun 499 kroner og det er svært at finde højtalere med hifi-lyd til den pris.

Desværre lykkedes det mig heller aldrig at bruge den som egentlig musikhøjttaler. Selv om en er parret med mobilen, kan jeg ikke afspille musik fra eksempelvis Spotify eller Apple Music. Der må være en teknologisk begrænsing gemt væk i bamsen. Nogle vil nok se dette som en fordel, mens andre vil mangle den funktionalitet.

Historiernes kvalitet

Poe the AI Story Bear benytter avanceret AI-teknologi til at generere historier, hvilket betyder, at fortællingerne kan tilpasses barnets præferencer. Via app’en er det muligt at vælge mellem forskellige temaer, karakterer og miljøer, hvilket skaber en oplevelse, der på overfladen virker varieret og spændende. AI’en sikrer også, at der sjældent bliver fortalt den samme historie to gange, selv når de samme elementer vælges. Dette er en teknologisk bedrift og en af Poes stærkere sider.

Men under facaden ligger der et væsentligt problem: historierne mangler dybde og narrativ sammenhæng. De fleste fortællinger har en tendens til at være overfladiske, og selvom de kan være underholdende, er de ofte hurtigt glemt. For ældre børn eller børn med en stærkere forståelse af narrativ struktur kan dette blive en skuffelse.

Historierne formår heller ikke at opbygge spænding eller præsentere komplekse karakterer og konflikter, hvilket betyder, at de i højere grad føles som tilfældigt genereret tekst fremfor en velovervejet fortælling.

Poe markedsføres som et kreativt værktøj, der kan styrke børns sprogforståelse og stimulere deres fantasi. Men Poes læringspotentiale er begrænset. Historierne er tydeligvis mere rettet mod underholdning end mod læring, og der mangler fokus på at stimulere børns kritiske tænkning eller kreative udvikling.

Smølfebær …

En af mine største kritikpunkter ved Poe the AI Story Bear er dog afhængigheden af et tokensystem for at generere nye historier. Når bamsen købes, medfølger et antal tokens, som giver adgang til en begrænset mængde historiegenerering. Efter de inkluderede tokens er opbrugt, er det nødvendigt at købe flere via den tilknyttede app for at fortsætte med at bruge produktet fuldt ud.

Dette system føles som en skjult omkostning, der kan komme bag på mange forældre. Selvom prisen på selve bamsen er relativt overkommelig, kan behovet for løbende at købe tokens hurtigt løbe op, især hvis bamsen bruges hyppigt. Det skaber en situation, hvor Poe i praksis fungerer som et abonnementsbaseret produkt snarere end et engangskøb.

iNPUT mener …

Poe the AI Story Bear er en interessant kombination af klassisk legetøj og moderne teknologi. Produktet tilbyder sjov og interaktiv historiefortælling, men skuffer, når det gælder dybde og pædagogisk værdi. For familier, der søger en nem og kreativ måde at engagere børn i historiefortælling, kan Poe være et fint valg. Men hvis man forventer en langvarig og lærerig oplevelse, leverer bamsen ikke helt på ambitionerne.

Med en pris på cirka 499 kroner fremstår Poe som et overkommeligt valg for mange familier. Dog kan kravet om at købe ekstra tokens for at generere flere historier hurtigt øge omkostningerne. Dette kan føles som en skjult udgift, der tager noget af glæden ved produktet væk.

Anmeldelse: Playi Poe the AI Story Bear